Oekraïense ministers sterf toe helikopter valReddingswerkers by die kleuterskool waar die helikopter neergestort het. (Foto: Sergei Supinsky / AFP) Oekraïne se minister van binnelandse sake is Woensdag dood toe die helikopter waarmee hy na die voorste linies in die ooste van Oekraïne op pad was, by ŉ kleuterskool buite Kiëf neergestort het. Min. Denys Monastyrsky (42) was saam met agt ander mense in die helikopter van die Oekraïense staatsnooddiens (SES) toe dit langs die kleuterskool en ŉ residensiële gebou in Brovary, sowat 20 km noordoos van die hoofstad, neergestort het. Minstens 17 ander mense, onder wie Monastyrsky se eerste adjunkminister, die staatsekretaris en drie kinders, het tydens die ongeluk omgekom. Sowat 29 ander insittendes, van wie 15 kinders, is tydens die ongeluk beseer en na hospitale gehaas. Die oorsaak van die ongeluk is in dié stadium nog onbekend. Min. Denys Monastyrsky (Foto: Genya SAVILOV / AFP) “Die doel van die helikoptervlug was om werk te verrig in een van die brandpunte van ons land waar vyandelikhede voortduur,” het die adjunkhoof van die Oekraïense presidensiële kantoor, Kyrylo Tymoshenko, gesê. Pres. Wolodimir Zelenski het met skok op die nuus gereageer. “ŉ Verskriklike tragedie het vandag in Brovary, Kiëf-streek, plaasgevind. ŉ SES-helikopter het neergestort en ŉ brand het by die ongeluksterrein uitgebreek. Die pyn is onbeskryflik,” lui ŉ inskrywing op die president se sosialemediablad. “Dit is ŉ groot verlies vir die regeringspan en die hele staat,” het Oekraïne se premier, Denys Shmygal, op sy beurt gesê. “My innige meegevoel met die families van al die slagoffers. Ek het [amptenare] opdrag gegee om onmiddellik ŉ spesiale groep op die been te bring om ŉ deeglike ondersoek na die omstandighede van die tragedie te doen.” Monastyrsky, ŉ opgeleide prokureur en pa van twee, dien vanaf Julie 2021 as Oekraïne se minister van binnelandse sake en is ŉ sleutellid van Zelenski se party.